Unnsernn fruntlikenn groet mitt vormoghenn alles gudes. Ersamme, namhaftige unnd wolwyszenn herrn, bsunder gonstige guden frunde. Wie fu&#x0364;ghen jwenn wyszheiden tho weten, wo in kort vorledenen daghen eyn etlick cleen schipp, anders genomet eyne schute, in unse havenunghe ingekamen ist, geladen mitt etlicken Ru&#x0364;sschen gu&#x0364;deren, nemelick eyn stucke was van tween schippunden unnde seven unde twintich pudelen mit szepe; in welker schute inne weren viff lose gesellen van Wiborch neben den andern schepesluden, kegenwerdigen bewisers, darvan uns etlicker mathe misseduchte. Alszo sie wye furbasz der gudere halben undirrichtet, dat de gedachten viff gesellen de andere schepeslude darto mit gewolt geno&#x0364;diget unnd gedranget hebben mitt en nah erem willenn doer de szee to segelen. So quemen se an etlicke Ru&#x0364;ssen, den se sulke vorbenomede gudere genamen hebben unnd darnah alltohope over bort geworpen unnd vordrencket, dat uns beduncket sere umbillich unde unmynschlick gedaen wesen. Darupp hebben wie sulke genamene gudere by uns gelecht tor tydt entholden unde den andern schepesluden er schipp wedder gegevenn, de denne ane schult dartho gekamen sien; sunder de viff egedachten beschedigers upp idermannes recht hebben laten setten. Szo imandes were bynnen jwer stede, de tosake hadde to den luden unde den gudern, de mochte sick mit den allirersten tho uns fu&#x0364;ghen; wie wollenn em gonnen unnd helpen allent wat recht is. Des begeren wie uns tho vorkuntschafften vnnde verbeidenn eyn vorschreven antwert van jwen herlicheidenn, de wie lange in gesuntheit to entholdenn Gade bevelenn. Gegevenn tho Dantzicke am mandage nah Viti im jare nah Cristi gebort dusennth veerhundert veer unde negentich. Radtmanne Danntzicke. Adress: Denn erszamenn namhafftighenn unnd wollwysenn herenn borgermeistere unnde radthmanne der stadt Revall, unsernn bsunder gonstigenn gudenn frunnden unnd gunnerenn.